Lakštena
Lakštena – upė šiaurės rytų Lietuvoje, Rokiškio rajone; Vyžuonos dešinysis intakas (Nemunėlio baseinas). Prasideda Ažubalių miške, į vakarus nuo Onuškio dvaro. Srūva daugiausia į pietvakarius, pietus, iš rytų juosia Degesynės durpyną. Įteka į Vyžuoną 12,5 km nuo jos žiočių, ties Trumpiškiu (1,5 km ryčiau nuo Čedasų). Visa vaga ištiesinta. Didesnės gyvenvietės prie Lakštenos: Onuškis, Kirmėliškis, Maineivos, Trumpiškis. Upėvardis Lakštenà greičiausiai kilęs nuo žodžio lakštas („lapas“, pirmine reikšme – „kas nudrėksta, nuplėšta“).